Након године без тима, Оријани се 1911. придружио тиму Бјанки, са којим није остварио победу. Завршио је на 14 месту на Милано—Санрему. Ђиро д’Италију завршио је на 11 месту. Оријани је био близу победе на изузетно тешкој, шестој етапи, возачима је било потребно 10 сати и 24 минута да заврше етапу дугу 286,2 km. Оријани је завршио други. У првих 10 завршио је на још три етапе, седми на седмој етапи, девети на осмој и пети на десетој етапи. 1912. остварио је прву белику победу, освојио је једну од највећих трка у Италији Ђиро ди Ломбардију. Оријани је трку дугу 235 km завршио за 7 сати, 30 минута и 30 секунди. На циљ је стигла петочлана група, а Оријани је био најбољи у спринту. Крајем године, Оријани се борио у турско-италијанском рату.